ઇન્કમ-ટૅક્સમાં આ નજીવી રાહત આપ્યા બાદ નાણાપ્રધાને સર્વિસ ટૅક્સ મારફતે જે બોજ નાખી દીધો છે એમાં આ રાહત બધી વસૂલ થઈ જશે એટલું જ નહીં, ઉપરથી બોજ વધી જાય તો નવાઈ નહીં. અને હા, એક્સાઇઝ અને કસ્ટમ ડ્યુટીના વધારાનો બોજ પરોક્ષપણે માથે આવ્યો છે એ દુકાળમાં અધિક મહિના જેવો લાગશે. સરકારે સર્વિસ ટૅક્સનો દર અત્યારના ૧૦ ટકાથી વધારી ૧૨ ટકા કરી નાખ્યો છે, જ્યારે કે સર્વિસ ટૅક્સની જાળ વિસ્તૃત કરી નાખીને પણ પરોક્ષ બોજ વધારી દીધો છે. હવે સર્વિસ ટૅક્સ માટે એક નવી નેગેટિવ યાદી જાહેર કરવામાં આવી છે, જેમાં વર્ણવવામાં આïવેલી સર્વિસો સિવાયની સેવાઓ કરજાળમાં આવી જાય છે. આ મામલો નવા વિવાદ ઊભા કરશે એ વધારામાં હશે.